Baláž, Radovan, poslanec NR SR (2018-02-13):
Ďakujem pekne za slovo, pán predseda. Vážené kolegyne, kolegovia, dovoľte, aby som teda predniesol pozmeňujúci a doplňujúci návrh poslancov Národnej rady Radovana Baláža a Magdalény Kuciaňovej k návrhu poslancov Národnej rady Jána Podmanického, Martina Glváča, Ľubomíra Petráka na vydanie zákona, ktorým sa mení a dopĺňa zákon č. 311/2001 Z. z. Zákonník práce. Najprv by som prečítal odôvodnenie k tomuto nášmu pozmeňujúcemu a doplňujúcemu návrhu: Keďže v § 29 ods. 4 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov neboli navrhované ustanovenia § 118 ods. 4 a § 130 ods. 2 Zákonníka práce vylúčené, problematika 13. a 14. platu by sa mala vzťahovať aj na zamestnancov pri výkone práce vo verejnom záujme. Z pohľadu legislatívnej úpravy zákona o odmeňovaní je potrebné, aby bol novelizovaný aj tento zákon. V zmysle pozmeňujúceho a doplňujúceho návrhu sa ako mzda posudzuje aj peňažné plnenie, ktoré môže zamestnávateľ poskytnúť zamestnancovi za prácu pri príležitosti obdobia letných dovoleniek a vianočných sviatkov. Takto definované peňažné plnenie však nekorešponduje s úpravou zákona o odmeňovaní, podľa ktorého zamestnancovi za podmienok a v rozsahu ustanovených týmto zákonom patrí plat, ktorý je tarifný plat, príplatky tvoriace funkčný plat a ďalšie zložky platu. Z uvedeného peňažného plnenia podľa navrhovanej novely Zákonníka práce nie je možné identifikovať tarifný plat, respektíve ďalšie príplatky. Jedinou zložkou platu zamestnanca pri výkone práce vo verejnom záujme, ktorá sa svojím charakterom približuje uvedenému peňažnému plneniu, je odmena. Táto je však odlišným spôsobom upravená a medzi dôvody jej poskytnutia nepatrí príležitosť letných dovoleniek a vianočných sviatkov. Z tohto dôvodu sa navrhuje, aby boli predmetné peňažné plnenia v oblasti výkonu práce vo verejnom záujme poskytované formou odmeny. Navrhuje sa zosúladiť nové inštitúty slúžiace na odmeňovanie zamestnancov, ktoré zavádza Zákonník práce, s právnou úpravou odmeňovania v štátnej službe. Ide o peňažné plnenia, ktoré môže zamestnávateľ poskytnúť za prácu pri príležitosti obdobia letných dovoleniek a pri príležitosti vianočných sviatkov. Tieto peňažné plnenia sa navrhujú v štátnej službe poskytovať formou odmeny. Za splnenia podmienok ustanovených v osobitných predpisoch budú peňažné plnenia do sumy 500 eur postupne daňovo a odvodovo zvýhodňované rovnakým spôsobom ako peňažné plnenia podľa Zákonníka práce. Účelom návrhu je zabezpečiť, aby štátni zamestnanci neboli v nevýhodnejšom postavení v porovnaní so zamestnancami, ktorých odmeňovanie sa realizuje podľa Zákonníka práce. Teraz by som prečítal samotné znenie pozmeňujúceho návrhu. Pozmeňujúci a doplňujúci návrh poslancov Národnej rady Slovenskej republiky Radovana Baláža a Magdalény Kuciaňovej k návrhu poslancov Národnej rady Slovenskej republiky Jána Podmanického, Martina Glváča a Ľubomíra Petráka na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony (tlač 780), v opakovanom druhom čítaní podľa § 85 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. 1. Čl. III sa dopĺňa bodmi 3 až 5, ktoré znejú: „3. V § 20 sa odsek 1 dopĺňa písmenami f) a g), ktoré znejú: „f) prácu pri príležitosti obdobia letných dovoleniek, g) prácu pri príležitosti vianočných sviatkov.“ 4. V § 20 sa za odsek 1 vkladá nový odsek 2, ktorý znie: „(2) Odmena podľa ods. 1 písm. f) sa vypláca v mesiaci jún príslušného kalendárneho roka a odmena podľa ods. 1 písm. g) sa vypláca v mesiaci december príslušného kalendárneho roka.“ Doterajší odsek 2 sa označuje ako odsek 3. 5. V § 29 ods. 4 sa slová „§ 118 ods. 2 a 3“ nahrádzajú slovami „§ 118 ods. 2 až 4“ a slová „§ 120 až 124“ sa nahrádzajú slovami „§ 120 až 122, § 122a ods. 2 až 4, § 122b ods. 2 až 4, § 123 ods. 2 až 3, § 124“.“ 2. V čl. IV bod 1 znie: „1. V § 5 sa odsek 7 dopĺňa písmenami n) a o), ktoré znejú: „n) suma peňažného plnenia podľa osobitných predpisov vyplatená v termíne podľa osobitných predpisov najviac 500 eur v úhrne od všetkých zamestnávateľov, ak suma vyplateného peňažného plnenia, na ktoré sa vzťahuje toto oslobodenie, je najmenej vo výške priemerného mesačného zárobku (funkčného platu) zamestnanca a pracovnoprávny (štátnozamestnanecký) vzťah zamestnanca u tohto zamestnávateľa k 30. aprílu príslušného kalendárneho roka trvá nepretržite aspoň 24 mesiacov; do základu dane (čiastkového základu dane) sa zahrnie len príjem prevyšujúci sumu, na ktorú sa vzťahuje oslobodenie, o) suma peňažného plnenia podľa osobitných predpisov vyplatená v termíne podľa osobitných predpisov najviac 500 eur v úhrne od všetkých zamestnávateľov, ak suma vyplateného peňažného plnenia, na ktoré sa vzťahuje toto oslobodenie, je najmenej vo výške priemerného mesačného zárobku (funkčného platu) zamestnanca a pracovnoprávny (štátnozamestnanecký) vzťah zamestnanca u tohto zamestnávateľa k 31. októbru príslušného kalendárneho roka trvá nepretržite aspoň 48 mesiacov a za príslušné zdaňovacie obdobie bolo zamestnancovi vyplatené peňažné plnenie, na ktoré sa vzťahuje oslobodenie podľa písmena n), do základu dane (čiastkového základu dane) sa zahrnie len príjem prevyšujúci sumu, na ktorú sa vzťahuje oslobodenie.“.“ Poznámky pod čiarou k odkazom 24d až 24g znejú: „24d) § 118 ods. 4 písm. a) Zákonníka práce v znení zákona č..../2018 Z. z., § 20 ods. 1 písm. f) zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení zákona č..../2018 Z. z., § 142 ods. 1 písm. g) zákona č. 55/2017 Z. z. o štátnej službe a o zmene a doplnení niektorých zákonov v znení zákona č..../2018 Z. z. 24e) § 130 ods. 2 Zákonníka práce v znení neskorších predpisov, § 20 ods. 2 zákona č. 553/2003 Z. z. v znení zákona č..../2018 Z. z., § 142 ods. 5 zákona č. 55/2017 Z. z. v znení zákona č..../2018 Z. z. 24f) § 134 Zákonníka práce v znení neskorších predpisov, § 29 ods. 2 zákona č. 553/2003 Z. z. v znení neskorších predpisov, § 160 ods. 2 zákona č. 55/2017 Z. z. 24g) § 118 ods. 4 písm. b) Zákonníka práce v znení zákona č..../2018 Z. z., § 20 ods. 1 písm. g) zákona č. 553/2003 Z. z. v znení zákona č..../2018 Z. z., § 142 ods. 1 písm. h) zákona č. 55/2017 Z. z. v znení zákona č..../2018 Z. z.“ 3. V čl. IV bodoch 3 (§ 39 ods. 2) a 4 (§ 52zp) sa slová „osobitného predpisu“ nahrádzajú slovami „osobitných predpisov“. 4. V čl. IV bode 4 § 52zp ods. 2 sa za slová „mesačného zárobku“ vkladajú slová „(funkčného platu)“. 5. V čl. VI bode 4 § 38em odsek 1 znie: „(1) Vymeriavací základ podľa § 13 ods. 1 sa v kalendárnom roku 2018 znižuje o sumu vyplateného peňažného plnenia podľa osobitných predpisov, najviac o 500 eur v úhrne od všetkých zamestnávateľov, ak suma vyplateného peňažného plnenia je najmenej vo výške priemerného mesačného zárobku (funkčného platu) zamestnanca podľa osobitných predpisov a pracovnoprávny (štátnozamestnanecký) vzťah zamestnanca u tohto zamestnávateľa k 30. aprílu 2018 trval nepretržite aspoň 24 mesiacov.“ 6. V čl. VI bod 4 § 38em ods. 2 a 3 sa slová „osobitného predpisu“ nahrádzajú slovami „osobitných predpisov“. 7. V čl. VI bode 4 poznámky pod čiarou k odkazom 66 a 67 znejú: „66) § 118 ods. 4 písm. a) Zákonníka práce v znení zákona č..../2018 Z. z., § 20 ods. 1 písm. f) zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení zákona č..../2018 Z. z., § 142 ods. 1 písm. g) zákona č. 55/2017 Z. z. o štátnej službe a o zmene a doplnení niektorých zákonov v znení zákona č..../2018 Z. z. 67) § 134 Zákonníka práce v znení neskorších predpisov, § 29 ods. 2 zákona č. 553/2003 Z. z. v znení neskorších predpisov, § 160 ods. 2 zákona č. 55/2017 Z. z.“ 8. V čl. VIII sa za bod 2 vkladajú nové body 3 až 6, ktoré znejú: „3. V § 142 sa ods. 1 dopĺňa písm. g) a h), ktoré znejú: „g) pri príležitosti obdobia letných dovoleniek za plnenie služobných úloh, h) pri príležitosti vianočných sviatkov za plnenie služobných úloh.“ 4. V § 142 ods. 4 sa slová „odseku 1 písm. a) a b)“ nahrádzajú slovami „odseku 1 písm. a), b), g), h)“. 5. § 142 sa dopĺňa odsekom 5, ktorý znie: „(5) Odmena podľa odseku 1 písm. g) sa vypláca v mesiaci jún príslušného kalendárneho roka a odmena podľa odseku 1 písm. h) sa vypláca v mesiaci december príslušného kalendárneho roka.“ 6. V § 154 ods. 7 sa slová „§ 142 ods. 1 písm. d)“ nahrádzajú slovami „§ 142 ods. 1 písm. d), g), h)“.“ Doterajší bod 3 sa primerane prečísluje. Ďakujem pekne za strpenie.